《白云海》
明代·卢熊

山中山中白云深，丈人看云悟云心。
挂冠笑傲白云外，结楼面势西山阴。
琼户璇题玉为牖，朝暮白云栖拱斗。
下视醯鸡瓮里天，车如鸡栖马如狗。
昆仑方壶图画里，长风吹云海波起。
青鸾白鹿满芝田，目送归云心似水。
惭予执笔此操戈，暮下驰驱将奈何。
雨雪沾衣去家远，寒谷正待嘘春和。
此身如云等飘絮，日夜归心水东注。
负郭能分二顷田，我亦还依白云住。

作者简介：（1331—1380）元明间苏州府昆山人，字公武。少从杨维祯学，博学能文，工篆籀。元末为吴县教谕。洪武初，起故官，迁工部照磨。以善书授中书舍人，出为兖州知州。以簿录刑人家属事坐累死。有《说文字原章句》、《孔颜世系谱》、《苏州志》、《兖州志》、《蓬蜗集》、《幽忧集》、《石门集》、《清溪集》。